Document ID: 32011D0093
Publication Date: 2011-02-10

Content:
DEĊIŻJONI TAL-KUMMISSJONI
tal-10 ta' Frar 2011
li temenda d-Deċiżjoni 2009/821/KE fir-rigward tal-listi ta' postijiet ta' spezzjoni fuq il-fruntiera u l-unitajiet veterinarji fi Traces
(notifikata bid-dokument numru C(2011) 701)
(Test b’relevanza għaż-ŻEE)
(2011/93/UE)
IL-KUMMISSJONI EWROPEA,
Wara li kkunsidrat it-Trattat dwar il-Funzjonament tal-Unjoni Ewropea,
Wara li kkunsidrat id-Direttiva tal-Kunsill 90/425/KEE tas-26 ta' Ġunju 1990 dwar l-iċċekkjar veterinarju u zootekniku applikabbli għall-kummerċ intra-Komunitarju ta' ċerti annimali ħajjin u prodotti bil-ħsieb tat-tlestija tas-suq intern (1), u b’mod partikolari l-Artikolu 20(1) u (3) tiegħu,
Wara li kkunsidrat id-Direttiva tal-Kunsill 91/496/KEE tal-15 ta' Lulju 1991 li tistabbilixxi l-prinċipji li jirregolaw l-organizzazzjoni ta' kontrolli veterinarji fuq annimali li jidħlu fil-Komunità minn pajjiżi terzi u li temenda d-Direttivi 89/662/KEE, 90/425/KEE u 90/675/KEE (2), u b’mod partikolari t-tieni sentenza tat-tieni subparagrafu tal-Artikolu 6(4) tagħha,
Wara li kkunsidrat id-Direttiva tal-Kunsill 97/78/KE tat-18 ta' Diċembru 1997 li tistabbilixxi l-prinċipji li jirregolaw l-organizzazzjoni tal-verifiki veterinarji fuq prodotti li jidħlu fil-Komunità minn pajjiżi terzi (3), u partikularment l-Artikolu 6(2) tagħha,
Billi:
(1)
Id-Deċiżjoni tal-Kummissjoni 2009/821/KE tat-28 ta' Settembru 2009 tfassil ta' lista approvata ta' postijiet ta' spezzjoni fuq il-fruntiera, li tistabbilixxi ċerti regoli dwar l-ispezzjonijiet imwettqa mill-esperti veterinarji tal-Kummissjoni u tistabbilixxi l-unitajiet veterinarji fi TRACES (4), tistabbilixxi lista ta' postijiet ta' spezzjoni fuq il-fruntiera approvati f’konformità mad-Direttivi 91/496/KEE u 97/78/KE. Din il-lista hija stipulata fl-Anness I ta' dik id-Deċiżjoni.
(2)
Wara komunikazzjoni mid-Danimarka, iċ-Ċentru ta' spezzjoni 2 fil-post ta' spezzjoni fuq il-fruntiera fil-port ta' Hirtshals għandu jitħassar mil-listi għal dak il-post ta' spezzjoni fuq il-fruntiera stabbilit fl-Anness I tad-Deċiżjoni 2009/821/KE. Barra minn hekk, il-kategoriji ta' prodotti ta' oriġini mill-annimali li attwalment jistgħu jiġu vverifikati fil-post ta' spezzjoni fuq il-fruntiera fl-ajruport ta' Billund għandhom jitħassru mill-annotazzjonijiet għal dak il-post ta' spezzjoni fuq il-fruntiera.
(3)
Wara spezzjoni sodisfaċenti mis-servizzi ta' spezzjoni tal-Kummissjoni, l-Uffiċċju tal-Ikel u l-Veterinarju, għandu jiżdied post addizzjonali ta' spezzjoni fuq il-fruntiera f’Kalundborg fid-Danimarka mal-annotazzjonijiet ma' dak l-Istat Membru fil-lista stabbilita fl-Anness I tad-Deċiżjoni 2009/821/KE.
(4)
Wara komunikazzjoni mill-Ġermanja, iċ-ċentru ta' spezzjoni “Frigo Altenwerder” fil-post ta' spezzjoni fuq il-fruntiera fil-port ta' Hamburg għandu jiġi sostitwit biċ-Ċentru ta' spezzjoni “Altenwerder Kirchtal”, b’kategoriji addizzjonali ta' prodotti ta' oriġini mill-annimali li jistgħu jiġu vverfikati f’dak iċ-Ċentru ta' spezzjoni. Dak iċ-Ċentru ġdid ta' spezzjoni għandu jiġi inkluż fl-annotazzjonijiet għal dak il-post ta' spezzjoni fuq il-fruntiera stabbilit fl-Anness I tad-Deċiżjoni 2009/821/KE.
(5)
Wara komunikazzjoni mill-Greċja, l-approvazzjoni tal-post ta' spezzjoni fuq il-fruntiera ferrovjarja ta' Neos Kafkassos għandu jitħassar mil-lista stabbilita fl-Anness I tad-Deċiżjoni 2009/821/KE. Barra minn hekk, ċerti kategoriji ta' annimali ħajjin li attwalment jistgħu jiġu vverifikati fit-triq tal-post ta' spezzjoni fuq il-fruntiera ta' Neos Kafkassos għandhom jitħassru fl-annotazzjonijiet għal dak il-post ta' spezzjoni fuq il-fruntiera f’dik il-lista.
(6)
Spanja kkomunikat li ġie installat Ċentru addizzjonali ta' spezzjoni fil-post ta' spezzjoni fuq il-fruntiera fl-ajruport ta' Barċellona. Wara dik il-komunikazzjoni, il-lista ta' postijiet ta' spezzjoni fuq il-fruntiera għal dak l-Istat Membru għandha tiġi emendata.
(7)
Franza kkomunikat li l-approvazzjoni tal-post ta' spezzjoni fuq il-fruntiera fil-port ta' Boulogne għandu jitħassar mil-lista ta' postijiet ta' spezzjoni għal dak l-Istat Membru.
(8)
Wara komunikazzjoni mil-Latvja, is-sospensjoni attwali ta' approvazzjoni ta' Ċentru wieħed ta' spezzjoni fil-post ta' spezzjoni fuq il-fruntiera fil-port ta' Riga (Riga port) m’għandux japplika aktar. Għaldaqstant l-annotazzjoni għal dak il-post ta' spezzjoni fuq il-fruntiera għandha tiġi emendata skont dan.
(9)
Wara komunikazzjoni mir-Renju Unit, ċerti kategoriji ta' prodotti ta' oriġini mill-annimali li jistgħu jiġu kkontrollati attwalment fil-postijiet ta' spezzjoni fuq il-fruntiera fl-ajruport internazzjonali ta' Belfast u fl-ajruport ta' Nottingham East Midlands għandhom jitħassru fl-annotazzjonijiet għal dawk il-postijiet ta' spezzjoni fuq il-fruntiera stabbiliti fl-Anness I tad-Deċiżjoni 2009/821/KE. Barra minn hekk, l-annotazzjoni għall-post ta' spezzjoni fuq il-fruntiera fl-ajruport ta' Manston għandu jitħassar mil-lista ta' annotazzjonijiet għal dak l-Istat Membru stabbilit f’dak l-Anness.
(10)
L-Anness II tad-Deċiżjoni 2009/821/KE jistabbilixxi l-lista ta' unitajiet ċentrali, unitajiet reġjonali u unitajiet lokali fis-sistema veterinarja kompjuterizzata integrata (Traces).
(11)
Wara komunikazzjonijiet mill-Belġju, il-Ġermanja, l-Irlanda, l-Italja u l-Portugall, għandhom isiru ċerti bidliet fil-lista ta' unitajiet ċentrali, reġjonali u lokali fi Traces għal dawk l-Istati Membri stipulati fl-Anness II tad-Deċiżjoni 2009/821/KE.
(12)
Għalhekk, id-Deċiżjoni 2009/821/KE għandha tiġi emendata skont dan.
(13)
Il-miżuri stipulati f’din id-Deċiżjoni huma konformi mal-opinjoni tal-Kumitat Permanenti dwar il-Katina Alimentari u s-Saħħa tal-Annimali,
ADOTTAT DIN ID-DEĊIŻJONI:
Artikolu 1
L-Annessi I u II tad-Deċiżjoni 2009/821/KE huma emendati skont l-Anness ta' din id-Deċiżjoni.
Artikolu 2
Din id-Deċiżjoni hija indirizzata lill-Istati Membri.
Magħmul fi Brussell, l-10 ta’ Frar 2011.

Metadata:
Eurovoc Level 1 Categories: 100145
100157
100143
100142
100149
100147
100154
100156
100150
Eurovoc Level 2 Categories: 100168
100171
100222
100254
100193
100215
100183
100238
100245
Eurovoc Level 3 Categories: 2442
2181
2479
3489
4045
614
567
1422
2737
All Eurovoc Categories: 1309
1445
192
2300
2737
4152
4359
5540
5649